Knap har røgen lagt sig efter Thomas Kastrup Larsens (S) chokerende melding om sit utidige stop som borgmester, før spekulationerne om afløseren er i gang. Ganske opsigtsvækkende melder der sig allerede nu en kandidat til at overtage. - Jeg syntes, jeg har noget at byde på, så jeg kunne godt tænke mig at stille mig til rådighed, hvis partiet vil. Den klare tale kommer fra Lisbeth Lauridsen (S). Hun blev nævnt som en af de tre oplagte af de tre kandidater, som TV2 Nords politiske analytiker, Søren Wormslev allerede i går pegede på. Se interviewet længere nede, hvor TV2 Nords reporter overraskes. Hvem skal overtage? spurgte den politiske analytiker, og mente at Socialdemokratiet i Aalborg står uden kronprins eller kronprinsse. Partiets eneste rådmandspost tilfaldt Nuuradiin Hussein, "...Der ikke betragtes som den mest oplagte borgmesterkandidat," lød det fra Søren Wormslev, der derfor mente at valget stod mellem Lasse Frimand Jensen og Lisbeth Lauridsen. - Af de to yngre kolleger står Lasse Frimand Jensen stærkest. Han fik det klart bedste valgresultat af de to, og det var ham, der fik gruppeformandsposten. Men til TV2 Nord i dag er talen knap så klar hos Lasse Frimand Jensen, som den var ved Lisbeth Lauridsen : - Den her situation påkræver ikke personlige interesser, siger han og fortæller, at det: "Kom som et chok," at Thomas Kastrup Larsen sagde stop i aftes. Men du må have tænkt tanken. Kan du finde på at stille op? - Det må tiden vise. Det at være en del af byrådet bare, er en drøm for mig. Samme knap-så-klare svar om et muligt kandidatur giver Nuuradiin Hussein til TV2 Nord i dag. Men Lisbeth Lauridsen, der allerede nu er på orlov fra sit private job frem til august, pakker ikke sine ambitioner ind: - Det har jeg ikke lagt skjul på. Heller ikke op til sidste kommunalvalg, hvor jeg klart gik efter at blive rådmand. Mit klare ønske er at være fuldtidspolitiker i Aalborg Byråd, siger hun.

Opsummering:
Spillet om magten i Aalborg er igang.